Jeffrey Sachs , hagfræðingur við Columbia-háskóla og einn þekktasti álitsgjafi heims um alþjóðavæðingu , telur að stofnanir Evrópusambandsins virki ekki sem skyldi andspænis skuldakreppunni . Sachs var ráðgjafi grísku ríkisstjórnarinnar í sumar . Sachs lýsti þessu yfir í samtali við breska dagblaðið Guardian . Kom þar fram sú skoðun hans að ef Evrópuverkefnið , sem svo er nefnt , og evrusvæðið eiga að ganga upp þurfi öll aðildarríkin , 17 í tilviki evrusvæðisins og 27 í tilviki Evrópusambandsins , að koma að borðinu . Ekki gangi að Þjóðverjar ráði för í þeim aðgerðum sem gripið verður til í því skyni að takast á við skuldavandann . Sachs segir framkvæmdastjórn Evrópusambandsins hafa verið á hliðarlínunni og hefur eftir ónefndum fulltrúa hennar að það sé Þjóðverja að leysa skuldavandann . „ Þetta gengur ekki upp . Jafnvel þótt Þýskaland sé valdamesta hagkerfið getur Þýskaland ekki einfaldlega stýrt stefnumótun um gervalla Evrópu . Hin ríki Evrópu munu ekki þrífast í þannig umhverfi þar sem útkoman í stefnumótun er summan af stjórnmálum þýska ríkisins og þýsku samsteypustjórnarinnar . “ Þá segir Sachs „ sláandi “ að horfa upp á að Evrópski seðlabankinn í Frankfurt hafi ekki gert sér grein fyrir hlutverki sínu í skuldakreppunni og bendir á að evran sé „ annar mikilvægasti “ gjaldmiðill heims . Evrópski seðlabankinn sé á braut „ sjálfseyðingar “ og á leið með að láta spár um endalok evrusvæðisins rætast , verði ekki gripið til aðgerða . Sachs kveðst ekki vilja leggja mat á líkurnar á því að evrusvæðið lifi af . Hann eigi engra hagsmuna að gæta af því að gjaldmiðilssamstarfið líði undir lok , líkt og margir spákaupmenn geri þessa dagana .